Title: Hissipuhe
Course: Suunnittele oma portfoliosi > Section: 4. Itsensä markkinoiminen

Tässä osiossa opit, mitä hissipuhe on ja mihin suunnittelija/taiteilija sitä tarvitsee. Kun kirjoitat hissipuhetta, on tärkeää ymmärtää viestin vastaanottajan merkitys kirjoittajan kirjoittaman puheen sisällölle. Opit myös luomaan oman hissipuheesi omien vahvuuksiesi pohjalta.

Johdanto

Esittely hissipuheisiin

Suunnittelijan on tärkeää pystyä välittämään ainutlaatuiset taitonsa ja ajattelutapansa eri kohderyhmille. Tämä on tehtävä lyhyesti, ytimekkäästi ja siten, että se herättää vastaanottajan mielenkiinnon ja jättää pysyvän vaikutelman. Tässä osiossa opit, miten laatia itsellesi hissipuhe, jonka avulla voit lähestyä työnantajia.

Mitä opit

1. Mikä on hissipuhe ja mihin sitä käytetään?

2. Millainen on hyvä hissipuhe

3. Miten kirjoitat oman hissipuheesi?

Mikä on hissipuhe

Hissipuhe on lyhyt ja ytimekäs kuvaus ideasta, tuotteesta tai yrityksestä, joka selittää konseptin siten, että kuka tahansa kuulija ymmärtää sen nopeasti. Tyypillisesti hissipuhe vastaa seuraaviin kysymyksiin: kenelle asia on tarkoitettu, mitä se tekee, miksi sitä tarvitaan ja miten se toteutetaan. Kun kyse on yksittäisestä henkilöstä, hissipuheessa kuvataan yleensä henkilön osaamista ja tavoitteita sekä sitä, miksi juuri hän olisi hyödyllinen ja tuottava osa tiimiä, yritystä tai projektia. (Lähde: Wikipedia)

Hissipuheen tarkoituksena on tiivistää henkilön, yrityksen, palvelun tai tuotteen ydinosaaminen ja ainutlaatuisuus suhteessa kuulijan kiinnostuksen kohteisiin. Tavoitteena on herättää kuulijan mielenkiinto ja huomio niin, etää tämä haluaa kuulla ja tietää asiasta lisää. Tällä kurssilla keskitymme hissipuheen sisältöön ja esittämiseen suunnittelijan roolissa sekä työnhaun kontekstissa.

Hissipuheessa otetaan huomioon kohderyhmä

Hissipuhe eroaa esimerkiksi ansioluettelon yhteydessä käytetystä osaamisen yhteenvedosta siinä, että hissipuhe ottaa aina huomioon viestin vastaanottajan tarpeet. Hissipuhe onkin eräänlainen myyntipuhe – kuinka kertoa itsestään ja osaamisestaan tavalla, joka herättää kuulijan kiinnostuksen.

Hyvän hissipuheen kolme piirrettä

1. Hyvä hissipuhe kestää korkeintaan lyhyen hissimatkan verran – noin 20–30 sekuntia – mistä sen nimikin tulee.

2. Sen tulisi olla mielenkiintoinen, mieleenpainuva ja ytimekäs.

3. Lisäksi sen täytyy tuoda esiin, mikä tekee sinusta tai organisaatiostasi, tuotteestasi tai ideastasi – ainutlaatuisen.

Hissipuhe – Sisältö, jonka avulla henkilö lähestyy työnantajaa

1. Esittele itsesi

Aloita kertomalla, kuka olet. Tarkoituksena ei ole käydä läpi koko elämänkertaasi, vaan antaa työnantajalle tärkeimmät tiedot sinusta. Mieti, mikä tekee sinusta mielenkiintoisen ja palkkaamisen arvoisen ehdokkaan. Kerro nimesi ja tärkeimmät asiat työhistoriastasi sekä mahdollisesti jotain kiinnostavaa koulutuksestasi tai harrastuksistasi.

2. Kerro taidoistasi

Kerro seuraavaksi, missä olet erityisen hyvä. Voit esimerkiksi vakuuttaa mahdollisen työnantajan listaamalla kolme taitoasi – kolme kohtaa on helppo muistaa ja helppo sanoa. Älä ole liian vaatimaton – nyt on aika myydä osaamisesi. Mutta vältä liioittelua tai epätotuuksia, sillä ne paljastuvat usein ennemmin tai myöhemmin.

3. Tiivistä, mitä hyötyä sinusta on työnantajalle

Tämä on hissipuheesi tärkein kohta: miksi sinut kannattaisi palkata? Mitä hyötyä tuot työnantajalle? Näitä kysymyksiä rekrytoija pohtii – auta häntä vastaamalla niihin jo etukäteen.

On hyödyllistä pohtia hyötyjä työnantajan näkökulmasta käsin. Jos valmistelet hissipuhetta työhaastattelua varten, selvitä rekrytoivan organisaation taustat: mitä he etsivät, millaisia tavoitteita heillä on? Sen jälkeen mieti, mitä sinä voit tarjota heille: Tiedätkö jotain, mitä muut eivät tiedä? Oletko innokas oppimaan? Oletko hyvä tiimityössä? Onko sinulla sellaista kokemusta, jota työnantaja saattaa tarvita?

4. Muista, että lopetus on yhtä tärkeä kuin aloitus

Ole innostunut ja ilmaise halusi jatkaa keskustelua.

Kuinka pitkä hissipuheen pitäisi olla?

Tehokkaan hissipuheen on tarkoitus kestää enintään 30–45 sekuntia – suunnilleen saman verran kuin hissimatka. Pyri ilmaisemaan asiasi selkeästi ja ytimekkäästi: älä mene liikaa yksityiskohtiin, sillä se voi pitkittää puhetta ja saada kuulijan menettämään mielenkiintonsa.

Nykyään hissipuhe on usein lyhyt esittelyvideo, jonka tarkoituksena on luoda kiinnostava ja ammattimainen kuva itsestäsi. Se voi auttaa sinua erottumaan työnhaussa ja rakentamaan vaikuttavan ja nykyaikaisen työhakemuksen. Hissipuheen tulisi vakuuttaa kuulija.

Harjoitus

Kirjoita oma hissipuheesi potentiaalista työnantajaa silmällä pitäen. Sisällytä kaikki edellä mainitut kohdat tekstiin. Harjoittele sisältöäsi ja testaa tekstisi pituutta videoimalla se. Muokkaa ja muokkaa sitä, kunnes sinulla on 30–45 sekunnin pituinen puhuttu teksti.

Miten aloittaa

Paras tapa löytää oikean pituinen hissipuhe on kirjoittaa keskeiset asiat mahdollisimman mielenkiintoisesti ja selkeästi ja lukea teksti ääneen. Lukemisen jälkeen voit tiivistää tarinan kohta kohdalta ja lukea sen yhä uudelleen. Kun olet mielestäsi valmis, lue teksti uudestaan jollekin toiselle, joka antaa palautetta.

Muista, että puhetta kannattaa muokata myös myöhemmin. Mitä enemmän käytät puhettasi erilaisissa tilanteissa, sitä paremmin tiedät, mikä toimii ja mikä ei.

Parhaat hissipuheet jäävät mieleen

"The best sales pitches make me feel like

the train is about to leave the station and

won't wait for me if I don't get on board."




-Jon Callaghn, True Ventures-